정조 5년
辛丑二月二十四日辰時。上御誠正閣。大臣備局堂上引見入侍時。領議政徐命善。右議政李徽之。開城留守鄭好仁。吏曹判書李衍祥。刑曹判書徐浩修。工曹判書李命植。行副司直李柱國。行副司直李敬懋。行副司直徐有寧。戶曹參判鄭民始。兵曹參判蔡弘履。大司憲金履素。行大司諫尹坊。校理李敬一。左副承旨趙時偉。假注書趙衍德。事變假注書沈達漢。記事官金載瓚李集斗。以次進伏訖。命善曰。春日尙寒。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。命善曰。此洪忠監司洪秉纘狀啓也。水使旣設行營之後。水操固當設行於行營。而行營處在大洋之邊。水路之險易。程途之遠近。比本營懸殊。故舟師各邑鎭民情。皆願依前行操於本營。自今以後。春操則設行於本營。秋操則設行於行營。恐合便宜。令廟堂稟旨。分付爲請矣。風和則水使當在行營。風高則水使當在本營。在本營時。行操於本營浦口。在行營時。行操於行營前洋。儘合於隨處操鍊之方。依狀請。定式施行事。分付。何如。上曰。依爲之。出擧條命善曰。古群山分操事。雖已變通。而節目姑未上來矣。全羅監司徐有隣。備諳措置之方。不可以已遞而不爲擧行。其令未交龜前。成出馳聞事。分付。新除授僉使。使之當日內下送。何如。上曰。依爲之。出擧條命書榻敎曰。古群山僉使。當日內下送。命善曰。備局堂上兪彦鎬。旣已上來。宜參次對。而今日無端懸病。無或以向者大臣之請罷。至今撕捱而然耶。一遭譴罰。輒皆自劃於其職。將何以規警官師。而律以處義。決知其不然。備局堂上兪彦鎬。從重推考。令政院牌招察任。何如。上曰。依爲之。牌招仍參次對。可也。命書榻敎曰。備局堂上兪彦鎬。從重推考。卽爲牌招。仍參次對。命善曰。文臣講製節目。今已啓下矣。人材之培養。文治之賁飾。孰不欽仰。而至於儒生中亦有才學者。以參講製之試。似宜矣。上曰。卿言果好矣。予亦有意於是。故日前大司成之入侍也。以月課事有所下敎矣。命善曰。儒生之勸課其業。自是培養之本。而臣與大司成。果爲相議。則泮儒初不來參於月課講製之試云。當有節目。然後可以擧行矣。上曰。居齋外儒生。初不來會云耶。命善曰。然矣。今此儒生。全不來參。事甚可憎矣。若以歲初抄出二百儒生。命試官考課後。使之入齋。以此儒生。竝觀節製。則人皆樂赴矣。上曰。自京中抄出二百。則似難充數矣。命善曰。若有京儒之不足。則抄得鄕儒。亦甚好矣。上曰。今玆抄得二百之數。而過三朔若不應課。則削其圓點。不得赴擧。何如。命善曰。聖敎誠宜矣。論以士習。專事僥倖。至於節日。則暫到齋中。只參到記之錄。此亦無實矣。上曰。此後則節製到記。不欲以當日收來矣。且今以泮中事言之。儒生之不參月課。設或無怪。而至於釋奠時執事觀之。以一人而兼差執事。事不成說矣。命善曰。莫重祭享。如是苟艱。揆以事體。不勝駭怪矣。上曰。儒生之抄出。若以一歲一番。則或有實故之人。而有難如數考課。以春秋兩等。抄出應試。何如。命善曰。此誠好矣。當與大司成詳議便宜。後日次對。以爲稟處。宜矣。上曰。好矣。命善曰。江華留守。今姑許遞。似甚宜矣。而實無可合之人。以兪彦鎬使之將往。好矣。上曰。若以下批而不爲將往。則將奈何。命善曰。事或如是。則此亦難矣。上曰。若以亞卿中差出。則官尊而秩卑。欲以正卿中差送。則朝著俱空。實無其人。誰可以膺保障之任乎。見今蔡弘履。正合是任。而非但資級稍卑。出毗外職。亦甚可惜矣。命善曰。然矣。上曰。今當春朔。方有奉審之事。而本府有留守。然後可以擧行。從速變通。可也。命善曰。江華留守趙㻐。連在史局。許久曠官。不但留都事可悶而已。方當奉審之時。自多擧行之節。本職許遞。何如。上曰。依爲之。出擧條命書榻敎曰。江華留守趙㻐許遞。上曰。沁都之儲蓄俱空。至於武備。全不措置。事甚悶慮矣。戶曹之一年所入箭竹。其爲幾千浮乎。民始曰。將至五六千浮矣。上曰。每年劃送二千浮於江都。使之造箭。可也。命善曰。此是陰雨之備。而聖慮及此。實用欽歎矣。上曰。會寧府使。今當差出。而無可合人。何以則爲好耶。命善曰。以御營中軍。以爲差送則似好。而軍門事。亦甚可悶矣。以可合人。問于吏曹。則只有李漢豐李鼎炳數箇人云矣。上曰。此兩人。曾畀閫任者亦云驟矣。日前御營草記。卿其見之乎。命善曰。下批中宿將之言。不可不信。上營之體。不可不尊者。實是善處之敎矣。上曰。予曾聞李敬養守於寧邊也。果爲善治云。而近來西邑。文具太勝云。然乎。命善曰。果以連差文臣。故不無是弊矣。上曰。此是用武之地。雖以差送文臣。必有武略者。然後可謂得其人矣。有誰合當之人乎。衍祥曰。頃於東萊伯差出時。未得其人。臨政窘束。實無可言矣。今承此敎。姑未商量。當出去擬定矣。上曰。方有可意之人。向者不送金海者。良有以也。而此是將家之人。政當合用於是官矣。命善曰。聖敎誠好矣。徽之曰。如求文武之具。則無出此人矣。命書榻敎曰。寧邊府使之代。勿拘常格。今日政。各別擇差。命善曰。此人則雖在日後。以爲文武兼用。似好矣。命書傳敎曰。政官牌招開政。衍祥曰。寧邊府使。不拘常格。擇差事。命下矣。今當差出。而無擬望之人。他道守令。竝擬。何如。上曰。依爲之。出擧條上曰。江原監司辭職疏來到矣。何以則爲好耶。命善曰。江原監司金尙集。莅藩旣踰一朞。所辭不無可據。許遞。何如。上曰。依爲之。出擧條命書榻敎曰。江原監司金尙集許遞。上曰。實錄廳事。今至何境乎。徽之曰。今則始得頭緖。而此後復若有堂郞之有頉。則史役之遲速。姑未可知矣。上曰。堂郞若或無頉。則可以冬前畢役乎。徽之曰。因是置此人。則庶有訖役之望矣。徽之曰。實錄郞廳中。或有文臣講製被抄人。史役與試事。多有相妨之慮。被抄人及在外人實錄郞廳。今姑減下。何如。上曰。依爲之。出擧條命書榻敎曰。實錄郞廳中。在外及講製被抄人。竝減下。上曰。宣傳官。終未得可意之人。極可悶矣。將臣。其果得其人乎。柱國曰。方有數人。而以武兼出六者矣。上曰。如或可合。則是亦何妨。且勸武中。亦有堪用之人矣。柱國曰。勸武中。雖或有人。觀其爲人。則體小力弱。射不滿一百二十步。是實無足可取者矣。命善曰。鄭汝稷之孫。田文顯之弟。李漢昌之子。徐有大之子。正合其人矣。上曰。此等人。自訓局招致。可也。命善曰。今日內書出傳令。宜矣。上曰。三月內。當爲試射。預爲修正以待也。柱國曰。近來宣薦。殆同翰薦。專尙地處。故應薦者太少矣。上曰。將臣以爲主薦。似好矣。柱國曰。至於宣薦。雖將臣。有難參涉矣。上曰。四大臣子孫錄用事。曾有下敎矣。何以爲之乎。徽之曰。該曹卽當擧行。而或有嫌礙之端。或有年未滿者。尙此未果矣。上曰。忠翼公子孫中。有誰可合人乎。徽之曰。今有奉祀孫矣。上曰。趙榮慶。何必以終焉棄寘乎。自有界限。至於此人。以爲甄用。可也。命善曰。果如聖敎矣。上曰。趙榮慶論罷時。其與李潤章竝罷乎。徽之曰。此兩人。果以伊時守令。同被論罷之罰矣。上曰。果然矣。徽之曰。言其榮順之罪犯。則其與擧兵犯闕。略有間焉。而今玆榮慶。雖有甄用之典。似不當出仕矣。命善曰。出仕與否。固在彼也。而朝家收用之道。固當如是矣。上曰。湖中御史。似當以此月入來矣。命善曰。事當然矣。而尙無消息。極可怪矣。上曰。出去今至幾朔乎。命善曰。爲六箇月矣。上曰。內閣事體自別。以其直關定式乎。民始曰。若以行關擧行。則似有遲滯之慮。上曰。以直關擧行。可也。上曰。吏判先退開政。衍祥承命出去。民始曰。年前以南漢僧徒之無所聊賴。軍餉米二千石。筵稟劃給於僧倉。以爲糶糴取耗之地矣。近來僧徒漸少。而穀數如前。反生弊端。將不得奠居云。當初移劃。旣出於蒙利之意。則到今貽弊之後。不可無變通之道。元數中。量宜仍屬於僧倉。其餘則還付本倉糶糴。而只取耗條。依前支放於僧徒。似好。以此定式。何如。上曰。依爲之。出擧條浩修曰。以李命鍵事。李性寧昨已捉來。當以本曹取招以聞乎。上曰。今日內捧招。可也。上曰。洪忠兵使密符。何以尙不上來乎。自政院催促。數日內使之上來也。命退。諸臣以次出。